แบงก์ชาติจีนเตรียมอัดฉีดเงิน 2 หมื่นล้านดอลล์ เพื่อบรรเทาตลาดตื่นตระหนก
แบงก์ชาติจีนเตรียมอัดฉีดเงิน 2 หมื่นล้านดอลล์ เพื่อบรรเทาตลาดตื่นตระหนก
5 ม.ค. 2559

สื่อต่างประเทศรายงานว่า ธนาคารกลางจีนวางแผนที่จะอัดฉีดเงินมูลค่า 1.30 แสนล้านหยวน หรือ 2 หมื่นล้านดอลลาร์สหรัฐ เข้าสู่ระบบการเงินในวันนี้ เพื่อลดความตื่นตระหนกของนักลงทุน หลังจากที่ตลาดหุ้นจีนถูกกระหน่ำขายอย่างหนักถึง 7% เมื่อวานนี้ จนทำให้ตลาดหุ้นจีนตัดสินใจใช้เซอร์กิต เบรกเกอร์ เพื่อลดความผันผวนของตลาด
การอัดฉีดเม็ดเงินเข้าสู่ระบบในวันนี้มีเป้าหมายที่จะสร้างความเชื่อมั่นให้กับนักลงทุนว่า ธนาคารกลางจีนยังคงยึดมั่นในนโยบายผ่อนคลายการเงิน
รายงานระบุว่า มาตรการดังกล่าวของธนาคารกลางจีนมีขึ้นหลังจากที่ธนาคารกลางได้ตัดสินใจไม่ขยายวงเงินสินเชื่อให้กับธนาคารไชน่า ดีเวลลอปเมนท์ แบงก์ ซึ่งเป็นธนาคารตามนโยบายของแบงก์ชาติจีน เพราะมองว่าสภาพคล่องในตลาดยังคงมีอยู่มาก
ทั้งนี้ การตัดสินใจไม่ขยายวงเงินสินเชื่อดังกล่าวส่งผลให้นักลงทุนกังวลว่า ธนาคารกลางจีนมีเป้าหมายที่จะคุมเข้มนโยบายการเงิน ตามแผนการของคณะผู้นำจีนที่ต้องการปฏิรูปเศรษฐกิจเพื่อหนุนการเติบโตอย่างยั่งยืน